Къэрал къэпщытэныгъэхэр йокIуэкI
Ди къэралым и дэнэ щIыпIи хуэдэу, Къэбэрдей-Балъкъэрми мы махуэхэм щокIуэкI Зыуэ щыт экзаменхэр. Дыгъуасэ, мэкъуауэгъуэм и 19-м, ныбжьыщIэхэм ятащ тхыдэмрэ химиемкIэ, щхьэж къызэрихам тету, экзаменхэр.
ТхыдэмкIэ экзаменым хэтыну лъэIу тхылъ ятауэ щытащ цIыху 1441-м. IыхьитIу зэхэта, лэжьыгъэ 25-рэ къызэщIэзыубыдэ къэпщытэныгъэр сыхьэти 3-рэ дакъикъэ 55-кIэ екIуэкIащ. Абы къыщыпхьын хуейщ нэхъ мащIэ дыдэу балл 32-рэ.
Химиер зытыну гупыж зыщIахэр цIыху 999-рэ хъурт. Ари IыхьитIу зэщхьэщыхат, лэжьыгъэ 34-рэ хэтт. Ахэр гъэзэщIэным хухахат сыхьэти 3-рэ дакъикъэ 30-рэ. Химиер зытахэм къагъэсэбэпыну хуитащ калькуляторхэр. А экзаменымкIэ нэхъ мащIэ дыдэу къэпхьын хуейщ балл 36-рэ.
Экзаменхэр щекIуэкIащ къэпщытэныгъэ пункт 18-м. Ахэр зэрекIуэкIыр я нэIэм щIагъэтащ жылагъуэ кIэлъыплъакIуэхэмрэ ЕгъэджэныгъэмкIэ къэралпсо кIэлъыплъакIуэ IэнатIэм и IэщIагъэлIхэмрэ.
ТхыдэмкIэ, химиемкIэ ЕГЭ-м кърикIуахэр наIуэ къэхъунущ бадзэуэгъуэм и 4-м ирихьэлIэу.
Дыгъуасэрей къэпщытэныгъэхэмкIэ зэфIэкIащ ЕГЭ-2017-м и Iыхьэ нэхъыщхьэр. Мэкъуауэгъуэм и 20-м къыщыщIэдзауэ бадзэуэгъуэм и 1 пщIондэ ныбжьыщIэхэм ятыжынущ Iыхьэ нэхъыщхьэм хыхьэ экзаменхэу щхьэусыгъуэ хэхакIэ ахэр зримыхьэлIэфахэр.
ЖЫЛАСЭ Маритэ.
